
Эрүүл мэндийн даатгалын сангийн 2027 оны төсвийн тухай хуулийн төсөл нь 2 бүлэг, 6 зүйлтэй бөгөөд нэгдүгээр бүлэгт хуулийн төслийн зорилтыг тусгасан бол хоёрдугаар бүлэгт эрүүл мэндийн даатгалын санд 2027 оны төсвийн жилд төсвийн ерөнхийлөн захирагчийн төвлөрүүлэх орлогын хэмжээ, зарцуулах зарлагын хэмжээ болон эргэн төлөх төлбөрийн хэмжээг тус тус тусгасан.
Эрүүл мэндийн даатгалын сангийн орлого
Сүүлийн жилүүдэд нийт хүн амын 93 орчим хувь нь эрүүл мэндийн даатгалд хамрагдаж байна. Энэ нь Монгол Улсад бүх нийтийн эрүүл мэндийн хамралтыг хангах бодлогын чухал суурь болж байна. Эрүүл мэндийн даатгалын сангийн орлого мөн тогтвортой нэмэгдэж, даатгуулагчийн өмнөөс тусламж, үйлчилгээ худалдан авах санхүүгийн чадавх үе шаттай бэхжиж байна.
Хэдийгээр эрүүл мэндийн даатгалын нийт хамралт өндөр байгаа боловч шимтгэлээ өөрөө хариуцан төлдөг иргэдийн хамралт тогтвортой бус, хамрагдалтын түвшин 50 орчим хувьтай байгаа нь сангийн орлогын тогтвортой байдалд эрсдэл үүсгэж байна. Тиймээс 2027 онд малчин, оюутан, хувиараа хөдөлмөр эрхлэгч иргэдийн эрүүл мэндийн даатгалын хамралтыг сайжруулахыг зорьж байна.
Эрүүл мэндийн салбарын төрийн албан хаагчдын орлогыг хамгаалах, хөдөлмөрийн үнэлэмжийг сайжруулах хүрээнд тус салбарын ажилчдын цалин хөлсийг нэмэгдүүлэхтэй холбогдуулан улсын төсвөөс хариуцах эмнэлгийн тусламж, үйлчилгээний санхүүжилт нэмэгдэхээр байна. Мөн хөдөлмөр эрхэлж байгаа хүн амын тоо, цалин хөлсний өсөлттэй холбоотойгоор ажил олгогч, даатгуулагчаас төлөх шимтгэлийн орлого нэмэгдэж байна.
Эрүүл мэндийн даатгалын сангийн 2027 оны төсвийн нийт орлогыг 3,401.6 тэрбум төгрөг байхаар төлөвлөсөн. Үүний 1,961.7 тэрбум төгрөгийг төр хариуцах эмнэлгийн тусламж, үйлчилгээ, төрөөс эрүүл мэндийн даатгалыг нь хариуцах иргэдийн улсын төсвөөс төлөх шимтгэлийн орлогоос, 1,439.9 тэрбум төгрөг нь ажил олгогч, даатгуулагчийн болон бусад даатгуулагчийн төлөх шимтгэлийн орлогоос тус тус бүрдэхээр байна.
Эрүүл мэндийн даатгалын сангийн зарлага
Эрүүл мэндийн салбарын төрийн албан хаагчдын цалин хөлсний өсөлттэй холбоотойгоор эрүүл мэндийн тусламж, үйлчилгээний зардал нэмэгдэхээр байгаа нь 2027 онд тус сангийн зарлагыг өсгөж байна.
Сүүлийн жилүүдэд Эрүүл мэндийн даатгалын сангаар дамжуулан худалдан авч буй тусламж, үйлчилгээний хүртээмж нэмэгдэж, даатгуулагчдын шаардлагатай тусламж авах боломж өргөжсөн. Үүний зэрэгцээ сангийн зардал огцом өсөх хандлагатай байсан тул зардлын хэт өсөлтийг хязгаарлах, санхүүгийн сахилга батыг сайжруулах, гэрээний хяналтыг чангатгах, тусламж үйлчилгээний зохистой хэрэглээг дэмжих, чанар болон гүйцэтгэлд суурилсан худалдан авалтын арга хэрэгслийг нэвтрүүлэх зэрэг цогц арга хэмжээг хэрэгжүүлсэн. Эдгээр арга хэмжээний үр дүнд Эрүүл мэндийн даатгалын сангийн зардлын өсөлт тогтворжиж, орлого, зарлагын тэнцэл хангагдан, сангийн тэнцэл эерэг болох чиглэлд ахиц гарч байна.
Эрүүл мэндийн даатгалын сангийн 2027 оны төсвийн тухай хуулийн төслийг эрүүл мэндийн салбарт 2021 оны төсвийн жилээс эхлүүлсэн гүйцэтгэл, үр дүнд суурилсан нэг худалдан авагчийн тогтолцоог бэхжүүлж, эмнэлгийн тусламж, үйлчилгээний хүртээмжийг нэмэгдүүлэх, төвлөрлийг сааруулах, иргэдийг санхүүгийн эрсдэлээс хамгаалах, сангийн үр ашгийг дээшлүүлэхэд чиглэсэн байхаар боловсрууллаа. Энэ хүрээнд дараах бодлогын арга хэмжээг авч хэрэгжүүлнэ. Үүнд:
1. Иргэдийн бодит хэрэгцээ, чанар, хүртээмжид суурилсан сонгон шалгаруулалт, худалдан авалтын тогтолцоонд шилжинэ: Эмнэлгийн тусламж, үйлчилгээний хувьд хэт төвлөрсөн байгаа нь тусламж, үйлчилгээний зохион байгуулалтад сөргөөр нөлөөлж байна. Судалгаагаар иргэд нийт тусламж, үйлчилгээнийхээ дунджаар 65 хувийг харьяа аймагтаа авч байгаа бөгөөд зарим аймагт энэ үзүүлэлт 47 хувь хүртэл буурсан байна. Энэ нь иргэдэд цаг хугацаа, унаа, байр зэрэг шууд бус нэмэлт зардал үүсгэж, нийслэлийн эмнэлгүүдийн ачааллыг нэмэгдүүлж байна.
2027 онд Эрүүл мэндийн даатгалын сангаас худалдан авах тусламж, үйлчилгээний сонгон шалгаруулалтыг зөвхөн эмнэлгийн одоогийн хүчин чадал, өмнөх жилийн гүйцэтгэлд тулгуурлаж бус хүн ам, өвчлөл, газарзүйн байршил, бүс нутгийн бодит хэрэгцээнд үндэслэсэн “кластер”-ын зарчмаар зохион байгуулна. Ингэснээр тухайн бүсэд бодит шаардлагатай тусламжийн төрөл, тоо хэмжээг тодорхойлж, чанар, гүйцэтгэлийн үнэлгээгээр эрэмбэлэн эмнэлгүүдтэй гэрээ байгуулах боломж бүрдэх бөгөөд энэхүү үйл ажиллагаанд шаардагдах нэмэлт санхүүжилтийг төсвийн төсөлд тусгалаа.
Үүний үр дүнд иргэд орон нутагтаа чанартай, шаардлагатай тусламж, үйлчилгээг цаг тухайд нь авах боломж бүрдэх бөгөөд иргэдийн илүү зардал, цаг хугацааг хэмнэх, нийслэлийн эмнэлгүүдийн ачааллыг бууруулахаар зорьж байна.
2. Ахмад настан, зорилтот бүлгийн иргэдийг эмийн төлбөрийн дарамтаас чөлөөлнө: Монгол Улсын эрүүл мэндийн нийт зардалд эзлэх иргэний халаасны төлбөрийн хэмжээ өндөр байгаа бөгөөд үүний хамгийн гол шалтгаан нь эмийн зардал байна. Ялангуяа архаг өвчний эмийн зардал нэг удаагийн биш, байнга давтагдах шинж чанартай байдаг учраас ахмад настан болон зорилтот бүлгийн иргэдэд энэ нь томоохон дарамт болж, эрүүл мэндээс үүдэлтэй ядууралд өртөх эрсдэлийг нэмэгдүүлж байна.
Хэдийгээр Эрүүл мэндийн даатгалын сангаас эмийн үнийн хөнгөлөлт олгож байгаа ч хөнгөлөлттэй эмийн үнийн дунджаар 40 хувийг иргэд өөрсдөө буюу халааснаасаа төлж байна. Энэхүү нөхцөл байдлаас шалтгаалж ахмад настан, зорилтот бүлгийн иргэд эмээ тогтмол ууж чадахгүй, өвчнөө хүндрүүлэх байдал түгээмэл байна. Өвчин хүндэрснээр иргэд эмнэлэгт хэвтэж, эмнэлгийн ачааллыг “хиймлээр” нэмэгдүүлж байгаа нь эрүүл мэндийн салбарын үр ашиггүй зардлын өсөлтийг бий болгож байна.
Тиймээс эмнэл зүйн ач холбогдол өндөр, эдийн засгийн хувьд үр ашигтай байдлыг харгалзан үзэж, дээрх бүлгийн иргэдэд санхүүгийн дарамт хамгийн ихээр учруулж байгаа даралт, зүрх судас, чихрийн шижингийн эмүүдийг Эрүүл мэндийн даатгалын сангаас 100 хүртэл хувиар хөнгөлөх бодлогыг хэрэгжүүлэхээр төлөвлөж, холбогдох зардлыг төсвийн төсөлд тусгалаа.
Тодруулбал, ахмад настан болон зорилтот бүлгийн иргэдийг эмийн үнийн дарамтаас чөлөөлснөөр иргэд эмчилгээгээ тасалдуулахгүй, нэн шаардлагатай эмээ тогтмол уух боломж бүрдэх юм. Ингэснээр иргэний санхүүгийн хамгаалалт сайжрахын зэрэгцээ өвчин хүндэрч лавлагаа шатлалын эмнэлэгт ирж өндөр өртөгтэй тусламж, үйлчилгээ авах тохиолдол багасах бөгөөд улмаар Эрүүл мэндийн даатгалын сангийн зардлыг бууруулах, төсвийн санхүүжилтийн үр ашгийг нэмэгдүүлнэ.
Энэ хүрээнд Эрүүл мэндийн даатгалын сангийн 2027 оны төсвийн нийт зарлагыг 3,082.9 тэрбум төгрөг байхаар төлөвлөлөө. Үүнээс эрүүл мэндийн байгууллагад олгох тусламж, үйлчилгээний санхүүжилтийг 2,817.6 тэрбум төгрөг, санхүүгийн хамгаалалт, хүртээмжийг сайжруулах зорилгоор эмийн үнийн хөнгөлөлтөд олгох санхүүжилтийг 248.8 тэрбум төгрөг, үйл ажиллагааны зардлыг 16.5 тэрбум төгрөг байхаар тус тус тооцлоо.
Эрүүл мэндийн даатгалын сангийн төсөвт 2027 оны төсвийн жилд эргэн төлөх төлбөрийн хэмжээг 74.0 тэрбум төгрөг байхаар төлөвлөлөө.

ХУУЛИЙН ТӨСЛИЙН ТАЙЛБАР /зүйл тус бүрээр/

1 дүгээр зүйл: Эрүүл мэндийн даатгалын сангийн 2027 оны төсвийн тухай хуулийн зорилтыг тусгасан.

2 дугаар зүйл: Эрүүл мэндийн даатгалын сангийн 2027 оны төсвийн тухай хуультай хамааралтай бусад хууль тогтоомжийг тусгасан.

3 дугаар зүйл: Эрүүл мэндийн даатгалын санд 2027 оны төсвийн жилд төвлөрүүлэх орлогын хэмжээг хүснэгтээр тусгасан.

4 дүгээр зүйл:  Эрүүл мэндийн даатгалын сангийн төсөвт 2027 оны төсвийн жилд эргэн төлөх төлбөрийн хэмжээг тусгасан.

5 дугаар зүйл: Эрүүл мэндийн даатгалын сангийн 2027 оны төсвийн зарлагын хэмжээг хүснэгтээр тусгасан.

6 дугаар зүйл: Хуулийг мөрдөж эхлэх огноог тусгасан.

